Broj: 711-I-1700-110-19/20-02-12

Zagreb, 2. listopada 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Andrije Draganića, općinskog načelnika Općine Jarmina,** na 100. sjednici, održanoj 2. listopada 2020., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andrije Draganića, općinskog načelnika Općine Jarmina, neće se pokrenuti, s obzirom da iz prikupljene dokumentacije i podataka vezano za okolnost održavanja proslave dočeka Nove godine 2019., kao i poslovnih odnosa Općine Jarmina s trgovačkim društvom Bodat d.o.o., ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Povjerenstvo je 29. ožujka 2019. zaprimilo anonimnu prijavu mogućeg sukoba interesa podnesenu protiv dužnosnika Andrije Draganića, općinskog načelnika Općine Jarmina, koja je zaprimljena u knjizi ulazne pošte Povjerenstva pod brojem: 711-U-1432-P-110/19-01-5, povodom koje se vodi predmet broj P-110/19.

Sadržaj prijave u bitnom se sastoji od navoda kako je Općina Jarmina o svom trošku organizirala manifestaciju naziva „Advent u Jarmini“, odnosno održala proslavu Nove 2019. godine u prostorima „Doma talijanskog prijateljstva“ za 180 uzvanika. Nadalje se navodi da su sve potrepštine u okviru Adventa uzimale u trgovini Bodat Jarmina. Također se ističe da je s trgovačkim društvom Bodat potpisan ugovor o rekonstrukciji pješačke staze u Vinkovačkoj ulici. Kad se pogleda vrijednost projekta i ponudu koju su dobili kao najpovoljnijeg ponuđača, svima je jasno da su namješteni, navodi se u prijavi. Prijavitelj također ističe neslaganje s radom Općinskog vijeća Općine Jarmina, u kojem su kao vijećnici kći i zet općinskog načelnika.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je Andrija Draganić povodom obnašanja dužnosti općinskog načelnika Općine Jarmina obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Andrija Draganić od 26. svibnja 2017. obnaša dužnost općinskog načelnika Općine Jarmina, i to u svom drugom mandatu.

Uvidom u podatke sudskog registra Trgovačkog suda u Osijeku Povjerenstvo je utvrdilo kako je pod matičnim brojem subjekta: 030040704, OIB: 00876225959, upisano trgovačko društvo BODAT d.o.o. Kao jedini član i direktor društva upisan je Tomo Bobek.

Uvidom u podatke iz Registra udruga Republike Hrvatske, pri Ministarstvu uprave (objavljene na internetskoj stranici www.appluprava.hr) Povjerenstvo je utvrdilo da je udruga naziva „Lovačko društvo „Borinci“ Jarmina“ upisana u isti registar od 28. siječnja 1998. pod registarskim brojem 16000306 sa sjedištem u Jarmini. Kao osoba ovlaštena za zastupanje udruge upisan je Andrija Draganić, u svojstvu predsjednika.

Na zahtjev Povjerenstva Općina Jarmina se očitovala dopisom KLASA: 015-01/19-02/1, URBROJ: 2188/04-19-02-147 navodeći da se trgovačko društvo Bodat d.o.o. bavi trgovinom i građevinskim radovima, a u Jarmini imaju trgovinu mješovitom robom i u Vinkovcima stovarište građevinskog materijala. Općina Jarmina je do sada radila s trgovačkim društvom Bodat d.o.o. na način da je kupovala u trgovini mješovite robe za potrebe Općine Jarmina, i to dio za reprezentaciju Općinskog vijeća, sredstva za čišćenje i održavanje te zaštitna sredstva, robu za potrebe održavanja Dana Općine i godišnjica, kao i pomoć kućanstvima te potrebe sportskih društava i drugih udruga, navode u dopisu.

Za projekt Zaželi, koji provodi Općina Jarmina, a na temelju postupka jednostavne nabave je s TD Bodat d.o.o. sklopljen ugovor o nabavi roba. Vezano za građevinske poslove, u prošle dvije godine Općina Jarmina i TD Bodat d.o.o. imaju ugovorene radove sanacije nogostupa, na temelju postupka jednostavne nabave u kojem je TD Bodat d.o.o. izabran na temelju kriterija najniže cijene. Sredstva za gore navedene radove su dobili na temelju natječaja Ministarstva regionalnog razvoja i fondova Europske unije, navode. U isto vrijeme Općina je radila sanaciju nogostupa u Ulici Braće Radića i M. Gupca, a potrebni materijal, dasku, armaturu, beton i kamen za nasipane kupovani su kod TD Bodat d.o.o. 2018. godine općina je dobila projekt izgradnje vrtića u visini 7.5 milijuna kuna te je u 2019.godini proveden postupak javne nabave te će se u 2019. sklopiti ugovor s TD Bodat d.o.o., ističu. U prilogu dopisa šalju realizaciju proračuna općine za 2017., 2018. i dio 2019. godine, rashode za svaku godinu po stavkama i učešće TD Bodat d.o.o. u tim stavkama te dokumentaciju za provedene postupke jednostavne nabave, pripadajuće račune te Pravilnik o jednostavnoj nabavi.

Uvidom u dostavljenu dokumentaciju utvrđeno je kako je trgovačko društvo u svakom od navedenih poslovnih odnosa izabrano kao najpovoljniji ponuđač, čemu je prethodilo upućivanje poziva za dostavu ponuda Općine Jarmina. Isto tako, za radove rekonstrukcije pješačke staze imenovano je stručno Povjerenstvo u postupku jednostavne nabave koje je odlučivalo o izradi dokumentacije za nadmetanje, otvaranju ponuda, pregledu i ocjeni ponuda i dr.

Na daljnji zahtjev Povjerenstva o imovinsko-pravnom statusu „Doma talijanskog prijateljstva“ Općina Jarmina je dopisom KLASA: 015-01/19-02/1, URBROJ: 2188/04-19-02-167 dostavila očitovanje u kojem navodi kako je predmetna nekretnina upisana u zemljišnoknjižnom ulošku broj 979 k.o. Jarmina. koja se nalazi na kč. br. 780, kuća br. 2, Vatrogasni dom površine 1120 m2, kao društveno vlasništvo. Općina Jarmina poduzela je niz aktivnosti oko prenošenja vlasništva iz društvenog u općinsko vlasništvo. Tijekom Domovinskog rata Jarmina je bila devastirana, te je 1993. godine u Jarminu stigao Talijanski Caritas, koji je želio uložiti 5 milijuna njemačkih maraka u obnovu sela. Među objektima koje su obnovili, sagradili su i objekt na k.č. 780 na već postojećim temeljima. Zahvalnošću prema Talijanskom Caritasu, Vatrogasni dom sa ostalim djelom zgrade, koji je izgrađen i opremljen u cijelosti novcima Caritasa, nazivaju „Dom talijanskog prijateljstva“. U njemu je trenutno smješteno Dobrovoljno vatrogasno društvo Jarmina. sjedište Općine Jarmina i Komunalno društvo d.o.o. Jarmina, te društvena sala. Sve potrebne dozvole od građevinske dozvole, uporabne dozvole i ostalo ishodila je i financirala Općina Jarmina Osnivanjem Komunalnog društva Jarmina. Odlukom o povjeravanju komunalnih poslova Općina Jarmina daje Komunalnom društvu salu na upravljanje. Odlukom o uvjetima, načinu korištenja i visini naknade korištenja sale K.D. Jarmina uređeno je iznajmljivanje sale. Iznajmljuje se pravnim i fizičkim osobama za razna događanja, najčešće za karmine i aktivnosti Udruga. Općina Jarmina po prvi put je 2018. organizirala Advent u Jarmini, Općinsko vijeće na 15. sjednici donijelo je Odluku o pokroviteljstvu manifestacije Advent u Jarmini. Advent je organiziran na način da je za paljenje svijeće na Adventskom vijencu i druženje s mještanima nakon paljenja zadužena svaki vikend druga udruga. Lovačko Društvo Borinci Jarmina bilo je zaduženo za organizaciju zabave za doček Nove godine. Sam doček organiziran je na način da je Općina Jarmina organizirala glazbeni sastav i kupila dio pića.

Lovačko Društvo Borinci Jarmina preko donacija sudionika zabave organiziralo je ostala događanja te večeri. Pomoću donacija organizirano je jelo, dio pića i ostali troškovi korištenja sale. Na dan same organizacije za ostatak sredstava koje su prikupili, kupili su 20-ak poklona, koje su te večeri dodijelili osobama koje su donirale zabavu.

Uvidom u Odluku o povjeravanju komunalnih poslova KLASA: 015-01/16-01/1, URBROJ: 2188/04-16-01-29 utvrđeno je da se Komunalnom društvu Jarmina d.o.o. povjeravaju, između ostalih, i svi poslovi vezani uz iznajmljivanje, naplatu i održavanje predmetne sale.

Uvidom u Ugovor o jednokratnom korištenju prostora višenamjenske dvorane (sale) br. 23/2018 utvrđeno je da je Komunalno društvo Jarmina d.o.o. kao ustupitelj Lovačkom društvu „Borinci“ Jarmina kao korisniku ustupilo korištenje sale za namjenu dočeka Nove godine.

Uvidom u Zapisnik sa 15. sjednice Općinskog vijeća Općine Jarmina od 29. listopada 2018. utvrđeno je da je Odluka o pokroviteljstvu manifestacije Advent u Jarmini s 9 glasova „ZA“, jednoglasno usvojena.

Povjerenstvo uvodno napominje kako iz prikupljene dokumentacije nije utvrdilo postojanje osobne ili kakve druge povezanosti dužnosnika Andrije Draganića s trgovačkim društvom ili osnivačem društva Bodat d.o.o. U odnosu na predmetne poslovne odnose utvrđeno je kako je kako je trgovačko društvo u svakom od gore navedenih poslovnih odnosa izabrano kao najpovoljniji ponuđač, čemu je prethodilo upućivanje poziva za dostavu ponuda Općine Jarmina. U odnosu na radove rekonstrukcije pješačke staze, imenovano je stručno Povjerenstvo u postupku jednostavne nabave koje je odlučivalo o izradi dokumentacije za nadmetanje, otvaranju ponuda, pregledu i ocjeni ponuda i dr. Povjerenstvo ističe kako nije u nadležnosti ovog tijela ispitivati samu zakonitost navedenih postupaka. Povjerenstvo iste može ocjenjivati u kontekstu moguće povrede odredbi ZSSI-a, ako postoje druge okolnosti koje na to upućuju, a koje okolnosti iz prikupljenih podataka i dokumentacije nisu utvrđene.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Andrije Draganića došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrija Draganić, osobnom dostavom
2. Objava na internetskoj stranici Povjerenstva
3. Pismohrana